
			Sinopsi

Quan la Greta Thunberg va prendre consciència del desastre que suposarà per a la humanitat el canvi climàtic, va decidir començar a lluitar per aturar-lo. L’agost del 2018 va iniciar una vaga escolar que ara com ara ja segueixen centenars de milers d’estudiants a tot el món. Des de llavors ha aconseguit cridar l’atenció mediàtica i parlar davant dels líders mundials amb un missatge molt clar: els adults han d'actuar, perquè quan els joves d’avui siguin grans ja no hi haurà marxa enrere. La Greta, que té un trastorn d’Asperger, és candidata al Premi Nobel de la Pau. Aquest volum és un recull de tots els seus discursos.

			L’agost del 2018 Greta Thunberg (nascuda el 2003) es va asseure fora del parlament suec i va iniciar la vaga escolar pel clima. La seva lluita és avui un fenomen global i s’ha estès des d’Estocolm arreu del món. La Greta s’ha reunit amb polítics europeus i, entre altres coses, ha parlat a les Nacions Unides i a les cimeres de la Unió Europea a Brussel·les. Ella mateixa ha escrit els discursos, i hi critica els adults perquè no es prenen seriosament l’amenaça a la Terra.

			Tots els membres de seva la família, començant per la seva germana petita, la Beata, la seva mare, la Malena Ernman, cantant d’òpera, i el seu pare, l’actor Svante Thunberg, estan molt implicats en el tema del canvi climàtic .

			Junts van escriure el llibre Escenes des del cor, que es publicarà properament en català, on també expliquen com és viure amb els diagnòstics de les dues germanes: el trastorn d’Asperger i diversos trastorns obsessivocompulsius. Les filles van aconseguir despertar el compromís dels pares amb el medi ambient.

			Discurs a la Marxa pel Clima a Estocolm, 8 de setembre de 2018

		

	
		
			

			L’estiu passat, el científic especialitzat en el clima Johan Rockström, juntament amb altres persones, va escriure que només tenim tres anys per invertir l’augment de les emissions de gasos d’efecte hivernacle si volem assolir els objectius establerts a l’Acord de París. 

			Ha passat més d’un any i dos mesos i durant aquest temps molts altres científics han dit el mateix, i un munt de coses han empitjorat i les emissions de gasos d’efecte hivernacle continuen augmentant. Per tant, potser ara ja ens queda fins i tot menys temps que un any i deu mesos, segons el termini que va posar Johan Rockström. 

			Si la gent sabés tot això, no caldria que em preguntessin per què tinc «aquesta obsessió pel canvi climàtic». 

			Si la gent sabés que els científics diuen que ara mateix tenim menys d’un 5 per cent de probabilitats de complir l’objectiu de París, i si sabessin el terrible escenari que ens trobarem si no mantenim l’escalfament global per sota dels 2 graus, no caldria que em preguntessin per què faig vaga de l’escola per seure davant del Parlament. 

			Perquè si tothom fos conscient de la gravetat de la situació i del poc que s’està fent per resoldre-la, tothom vindria a seure al nostre costat. 

			A Suècia vivim com si tinguéssim els recursos de 4,2 planetes. La nostra petjada de carboni és una de les deu pitjors del món. Això vol dir que cada any Suècia roba 3,2 anys de recursos naturals a les generacions futures. Als que formem part d’aquestes generacions futures ens agradaria que Suècia parés de fer això. 

			Ara mateix. 

			Aquest text no és polític. La nostra vaga de l’escola no té res a veure amb la política de partits. 

			Perquè al clima i a la biosfera no els importa en absolut la nostra política i les nostres paraules buides. 

			L’únic que els importa és el que realment fem. 

			Això és un crit de socors. 

			A tots els diaris que encara no escriuen ni informen sobre el canvi climàtic, tot i que van dir que el clima era «la qüestió crítica del nostre temps» quan els boscos suecs es cremaven aquest estiu. 

			A tots els que no heu tractat mai aquesta crisi com una crisi. 

			A tots els influencers que ho defensen tot menys el clima i el medi ambient. 

			A tots els partits polítics que fan veure que aborden la qüestió del clima seriosament. 

			A tots els polítics que ens ridiculitzen a les xarxes socials, i m’han criticat i ridiculitzat perquè la gent digui que soc una retardada, una malparida, una terrorista i moltes altres coses. 

			A tots els que trieu mirar cap a una altra banda cada dia perquè us fan més por els canvis que poden evitar un canvi climàtic catastròfic que no pas el catastròfic canvi climàtic en si mateix. 

			El vostre silenci gairebé és el pitjor de tot. 

			El futur de totes les generacions venidores pesa sobre les vostres espatlles. 

			El que vosaltres feu ara, nosaltres, els joves, quan siguem prou grans per fer-hi alguna cosa, ja no serem a temps de canviar-ho.

			Hi ha molta gent que diu que Suècia és un país petit i que tant és el que nosaltres fem. Però jo crec que si uns quants joves poden omplir titulars arreu del món tan sols deixant d’anar a l’escola uns quants dies, imagineu-vos el que podríem fer tots junts si volguéssim. 

			Cada persona compta. 

			Igual que cadascuna de les emissions compta. 

			Cada quilo. 

			Tot compta. 

			Per tant, sisplau, tracteu la crisi climàtica com la crisi greu que és i doneu-nos un futur als joves. 

			Les nostres vides són a les vostres mans. 

		

	
		
			Discurs a Brussel·les, 6 d’octubre de 2018

		

	
		
			

			Bon dia. Em dic Greta Thunberg, tinc quinze anys i vinc d’Estocolm, Suècia.

			Faig vaga a l’escola davant del Parlament suec.

			Ho faig per cridar l’atenció sobre la crisi climàtica.

			Cada divendres seiem a fora del Parlament suec, i ho farem fins que Suècia actuï de conformitat amb l’Acord de París. 

			Animem tothom a fer el mateix, sigui on sigui: seieu davant del vostre Parlament o davant de l’edifici del govern local fins que el vostre país es comprometi a assolir l’objectiu d’un escalfament per sota dels 2 graus. 

			Si agafem totes les emissions actuals de Suècia i Bèlgica —incloent-hi l’aviació, el transport marítim i les mercaderies importades— i tenim en compte l’aspecte de l’equitat per als països més pobres, clarament definit en l’Acord de París i en el Protocol de Kyoto, resulta, tal com hem dit, que els països rics com Suècia i Bèlgica han de començar a reduir les emissions almenys en un 15 per cent cada any, segons la Universitat d’Uppsala. 

			D’aquesta manera permetrem als països en desenvolupament augmentar el seu nivell de vida mitjançant la construcció d’algunes de les infraestructures que nosaltres ja tenim, com ara carreteres, escoles, hospitals, instal·lacions per disposar d’aigua potable o electricitat. 

			Hi ha gent que diu que hauríem d’anar a l’escola en comptes de fer vaga. I

«Estem davant d’un desastre de patiments obuis
per a una enorme quantitat de persones i ara no
és el moment de centrar-nos en el que es pot dir
ono es pot dir. Ara és el moment de parlar clar».





